En mand og en kvinde er kørt frontalt sammen på Ny Nibevej i Aalborg. Den mandlige bilist er afgået ved døden.

En 47-årig mand er erklæret død, efter han onsdag eftermiddag kørte frontalt sammen med en 36-årig kvinde på Ny Nibevej i Aalborg. Det oplyser Nordjyllands Politi, som fik anmeldelsen klokken 15:05. Både manden og kvinden blev kørt på Aalborg Universitetshospital, hvor de foretog hjertelungeredning på den mandlige bilist. Desværre lykkedes det ikke at genoplive manden. - Vi har underrettet mandens pårørende, siger vagtchefen ved Nordjyllands Politi, Jess Falberg, som også fortæller, at den kvindelige bilist er lettere tilskadekommen. Nordjyllands Politi ved endnu ikke, hvordan ulykken er sket, men har en bilinspektør på stedet, som er ved at foretage undersøgelser. - Det lader til, at den mandlige bilist er trukket over i den modsatte vejbane, da han muligvis har fået et ildebefindende, og dermed er kørt frontalt sammen med den kvindelige bilist. Men vi skal have undersøgt det nærmere, siger vagtchefen.